Mjaldrasysturnar Litla Hvít og Litla Grá verða ekki fluttar í sjókvína í Klettsvík við Vestmannaeyjar í sumar. Allt var til reiðu fyrir flutninginn um miðjan mánuð þegar bátur sökk í víkinni. Umsjónarmaður mjaldranna segir að þetta séu mikil vonbrigði.
Mjaldrasysturnar voru fluttar til Íslands þar sem átti að gefa þeim tækifæri til að lifa við ákjósanlegar aðstæður í kví í Klettsvík. Þær ólust upp í umsjón manna og geta ekki bjargað sér úti í náttúrunni. Til stóð að aðlaga þær smátt og smátt lífinu í kvínni. Þær komu til landsins 2019. Sumarið 2020 voru þær settar í kvína en hafa annars verið í laug í húsnæði samtakanna Sea Life Trust í Vestmannaeyjum.
Gert var ráð fyrir að mjaldrarnir færu aftur í laugina á veturna fyrstu árin en þetta er annað árið sem ekki er hægt að setja systurnar í kvína. Audrey Padgett, framkvæmdastjóri Sea Life Trust, segir þetta vonbrigði.
Audrey segir að aðeins nokkrum klukkutímum áður en flytja átti mjaldrana, þann 14. ágúst, hafi komið í ljós að bátur hefði sokkið við kvína í Klettsvík.
Þetta verður til þess að ekki er hægt að flytja Litlu Hvít og Litlu Grá fyrr en á næsta ári. Það þurfti að hluta kvína í sundur til að ná bátnum upp og hreinsa þarf upp olíumengun.
Mjaldrasysturnar Litla Hvít og Litla Grá verða ekki fluttar í sjó-kvína í Klettsvík í Vestmannaeyjum í sumar. Einn umsjónamanna segir það mikil vonbrigði.